Glaciar de Petita Vinhamala

O glaciar de Petita Vinhamala (en francés glacier du Petit-Vignemale) ye un glaciar d'os Pireneus situau en o macizo de Camachibosa, en a versant norte d'a muga entre Aragón y Francia en o departamento d'os Altos Pireneus y en a rechión d'Occitania.

Iste glaciar yera o zaguero d'os Pireneus en poseyer una cascada de seracs, antis que no desapareixese en 2007.

 Cheografía 
Dende a ruptura d'a cascada de seracs en 2007, o glaciar ye deseparau en dos:
 a parti superior d'o glaciar, exposada a o norte, se troba en un corredor zarrau por a Petita Vinhamala y a punta Chausenque.
 a parti inferior ye exposada a o nord-ueste y se troba a o piet d'o corredor, dende a forqueta d'Osso en dirección ta o glaciar deras Oletas de Gauba.

As auguas d'o suyo deschele alimentan a gave de Gauba.

 Historia 
En rematar a chicota Edat de Chelo arredol de l'anyo 1850, o glaciar de Petita Vinhamala yera fisicament uniu a o glaciar deras Oletas de Gauba. Se nombraba ta par d'alavez a iste aparato unico como "glaciar Norte d'a Camachibosa". Iste zaguero s'estendillaba por una superficie de 0,60 km² y teneba o frent mas baixo d'os Pireneus a 2.190 metros.

Os dos glaciars s'han deseparau tiempo dimpués, estando a suya ruptura definitiva en primerías d'os anyos 1930.

Encara que se deseparó d'o suyo vecín, o glaciar de Petita Vinhamala continó alimentando-lo a traviés de frecuents cayidas de seracs dica primerías d'os anyos 1980; o glaciar poseyeba alavez una superficie de 0,12 km². Manimenos, debiu a las insuficients acumulacions de nieu, a cascada de seracs que constituyiba una d'as choyas d'os Pireneus se remató de crebar totalment en 2007.

A parti inferior, que permaneixe deseparada d'a resta d'o glaciar, ye en situación de gran vulnerabilidat.

En 2020, as dos zonas de chelo no representaban mas de 0,05 km².

 Se veiga tamién 
 Glaciars d'os Pireneus

 Vinclos externos 
  Asociación Pirenenca de Glaciolochía
  Os glaciars pirenencos

Petita Vinhamala
Petita Vinhamala
Categoría:Macizo de Camachibosa
Categoría:Parque Nacional d'os Pireneus